ฉีดวัคซีนทั่วโลกแล้ว 944 ล้านโดส  โดยไทยฉีดแล้วมากกว่า 8 แสนโดส
ศาสตราจารย์ นายแพทย์สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม (อว.) เผยข้อมูลสถิติการฉีดวัคซีนโควิด-19 วานนี้ (22 เม.ย.64) ทั่วโลกแล้ว 944 ล้านโดส ใน 188 ประเทศ/เขตปกครอง ขณะนี้อัตราการฉีดล่าสุดรวมกันทั่วโลก 15.9 ล้านโดสต่อวัน และมีแนวโน้มที่เพิ่มขึ้นอย่างต่อเนื่อง อิสราเอล ฉีดวัคซีนครอบคลุมเกินครึ่งของประชากรแล้ว ขณะที่สหรัฐอเมริกามีจำนวนการฉีดวัคซีนสูงที่สุด 216 ล้านโดส มีชาวอเมริกันกว่า 87.6 ล้านคนได้รับวัคซีนครบ 2 โดสแล้ว ส่วนในภูมิภาคอาเซียน ขณะนี้ทุกประเทศ ฉีดวัคซีนแล้ว ประมาณ 26.9 ล้านโดส สิงคโปร์ฉีดวัคซีนในสัดส่วนประชากรมากที่สุดในภูมิภาค ร้อยละ 19.5 ของประชากร ขณะที่อินโดนีเซีย ฉีดวัคซีนมากที่สุด 17.9 ล้านโดส สำหรับประเทศไทย ข้อมูล ณ วันที่ 22 เมษายน 2564 ที่ผ่านมาฉีดวัคซีนแล้วกว่า 864,840 โดส โดยฉีดให้บุคลากรการแพทย์และสาธารณสุข และ อสม. มากสุดที่สัดส่วนกว่าร้อยละ 47 รองลงมาคือ ประชาชนในพื้นที่เสี่ยงร้อยละ 31.5 เจ้าหน้าที่อื่นๆ ที่มีโอกาสสัมผัสผู้ป่วย ร้อยละ 14 ผู้ที่มีอายุตั้งแต่ 60 ปีขึ้นไปร้อยละ 3.5 และบุคคลที่มีโรคประจำตัว อย่างละร้อยละ 4%